ทองพุ่งแรง/น้ำมันลง/หุ้นสหรัฐฯปิดบวก
หุ้นดาวโจนส์ปิดบวก 30.30 จุด ด้านราคาน้ำมันลง 1.04 ดอลลาร์ ขณะที่ทองคำพุ่งขึ้น 38.90 ดอลลาร์
10 มี.ค. 2564

ดัชนีเฉลี่ยอุตสาหกรรมดาวโจนส์ปิดที่ 31,832.74 จุด เพิ่มขึ้น 30.30 จุด หรือ +0.10% ดัชนี เอสแอนด์พี 500 ปิดที่ 3,875.44 จุด เพิ่มขึ้น 54.09 จุด หรือ +1.42% ดัชนี แนสแดค ปิดที่ 13,073.82 จุด เพิ่มขึ้น 464.66 จุด หรือ +3.69%
ดัชนีดาวโจนส์ปิดบวกติดต่อกันเป็นวันที่ 3 เมื่อวันที่ 9 มี.ค. ได้แรงหนุนจากการที่นักลงทุนช้อนซื้อหุ้นกลุ่มเทคโนโลยีซึ่งร่วงลงอย่างหนักในช่วงที่ผ่านมา นอกจากนี้ ตลาดยังได้ปัจจัยบวกจากอัตราผลตอบแทนพันธบัตรสหรัฐที่ปรับตัวลง รวมทั้งความหวังที่ว่า สภาคองเกรสสหรัฐจะเร่งอนุมัติมาตรการกระตุ้นเศรษฐกิจวงเงิน 1.9 ล้านล้านดอลลาร์ที่นำเสนอโดยประธานาธิบดีโจ ไบเดน
สัญญาน้ำมันดิบเวสต์เทกซัส อินเตอร์มีเดียต หรือไลต์สวีตครูด งวดส่งมอบเดือนเมษายน ลดลง 1.04 ดอลลาร์ ปิดที่ 64.01 ดอลลาร์ต่อบาร์เรล ด้านเบรนต์ทะเลเหนือลอนดอน งวดส่งมอบเดือนพฤษภาคม ลดลง 72 เซนต์ ปิดที่ 67.52 ดอลลาร์ต่อบาร์เรล
ราคาทองคำตลาดโคเม็กซ์ งวดส่งมอบเดือนเมษายน เพิ่มขึ้น 38.90 ดอลลาร์ ปิดที่ 1,716.90 ดอลลาร์ต่อออนซ์